Marlene Harpsøe (DF), 2010-11-12:
Så er det dejligt, at i hvert fald en af ordførerne fra dem, der lige blev nævnt, nemlig K, og ministeren og så jeg selv fra Dansk Folkeparti nu har lejlighed til at svare på den der såkaldte kritik, som man fra bl.a. Socialdemokratiets side retter imod os.
Altså, i en svær økonomisk tid i Danmark og i resten af verden er der efterladt en regning, som skal betales.
Det betyder, at man i Danmark og i resten af verden må spænde livremmen ind, så regningen kan betales og vi kan komme videre.
Med genopretningspakken fandt vi pengene i statens husholdningsbudget til den regning, vi fandt 24 mia. kr. samt 10 mia. kr., og de 10 mia. kr. skal bl.a. gå til det glædelige, at flere unge rent faktisk tager en uddannelse.
Det koster penge, men pengene er fundet.
Det her lovforslag er en del af genopretningspakken.
Forslaget medfører bl.a., at befordringsrabatten harmoniseres, således at studerende på ungdomsuddannelser og videregående uddannelser får en egenbetaling på op til 551 kr. om måneden.
Derudover er det sådan, at loftet for rabatten på ordningen for uddannelsessøgende ved videregående uddannelser helt fjernes.
I dag får uddannelsessøgende 65 pct. i rabat af det, som ligger ud over egenbetalingen, men fremover bliver rabatten på 100 pct., ligesom den også er for uddannelsessøgende på ungdomsuddannelser.
Den maksimale rabat fjernes altså, og det vil være en hjælp for dem, som bor meget langt fra uddannelsesstedet.
Uddannelsessøgende ved videregående uddannelser kan fremover få godtgørelse efter en kilometersats til egenbefordring, hvis det altså ikke er muligt at benytte den kollektive trafik.
Muligheden eksisterer allerede i dag for uddannelsessøgende på ungdomsuddannelser, og nu får de studerende på de videregående uddannelser altså også den her fine mulighed.
Det her forslag betyder kort sagt, at nogle skal betale mere for transport, mens andre altså skal betale mindre.
Transporten for de studerende, uanset om de går på en ungdomsuddannelse eller en videregående uddannelse, bliver harmoniseret, og derved bliver reglerne ens på de områder, som altså er beskrevet her i lovforslaget.
at alle holder for.
Jeg ved godt, at Socialdemokratiets ordfører, fru Christine Antorini, har stået heroppe og sagt, at det altså alene er de unge, som kommer til at betale for den nedskæringspakke – det var det, fru Christine Antorini kaldte det – som regeringen og Dansk Folkeparti er kommet med.
For det første er det ikke en nedskæringspakke.
Der er en økonomisk krise, som har efterladt en regning, som skal betales, og det er vigtigt, at vi alle sammen holder for.
Og det med, at fru Christine Antorini siger, at det udelukkende er de unge, der kommer til at betale for det her, passer for det andet simpelt hen ikke.
Jeg synes bare, at man skal se samlet på hele den genopretningspakke, som er aftalt mellem Dansk Folkeparti og regeringen, og som Kristendemokraterne har tilsluttet sig i forbindelse med forhandlingerne om finanslovaftalen for 2011, nemlig at det er en lang række områder, som kommer til at holde for.
Det er altså ikke kun hos de unge, man finder nogle penge.
Det blev fra Socialdemokratiets side også betegnet, som at man nu går ind og straffer de unge, at man straffer dem, fordi de tager en uddannelse.
Hvor er det altså noget vrøvl!
Sandheden er jo, at flere og flere unge tager en uddannelse, flere og flere unge har lyst til at tage en uddannelse, så det går faktisk den rigtige vej, selv om man fra venstrefløjens side – selvfølgelig fordi man sådan er i valgkampshumør og meget gerne vil vinde næste valgkamp – gør alt for at komme frem med det vrøvl, som man nu engang kommer frem med, for at betegne regeringen og Dansk Folkepartis enormt store og ansvarsfulde stykke arbejde som noget, der ikke er godt nok.
Vi skal selvfølgelig altid gøre alt, hvad vi kan, og gøre vores ypperste for, at vores uddannelsessystem er godt og fleksibelt.
Vi har stadig væk også efter vedtagelsen af det her lovforslag et godt og fleksibelt uddannelsessystem, og vi har også nogle gode muligheder for, at de unge rent faktisk kan få rabat, kan få betalt en hel del af deres uddannelseskort eller transportkort, som man også kan kalde det, så de kan komme hen til deres uddannelsessted.
Jeg er godt klar over, at der er nogen, der sikkert synes, det er ærgerligt, at de skal til at betale lidt flere penge om måneden for det her uddannelseskort – det forstår jeg udmærket godt; man vil selvfølgelig ikke have flere penge op af lommen end højst nødvendigt, hvem har lyst til det? – men samtidig har vi i Dansk Folkeparti noteret os, at der rent faktisk også er nogle forbedringer i det her lovforslag for de personer, som går på en videregående uddannelse.